Η **Μαουγκοζάτα Ντίντεκ** (πολωνικά: *Małgorzata Dydek*), γνωστή ως **Μάργκο Ντίντεκ** (αγγλικά: *Margo Dydek*) στις Η.Π.Α. (28 Απριλίου 1974 – 27 Μαΐου 2011), ήταν Πολωνή επαγγελματίας καλαθοσφαιρίστρια. Είχε ύψος 2,18 μέτρα και ήταν διάσημη ως η ψηλότερη επαγγελματίας καλαθοσφαιρίστρια στον κόσμο όλων των εποχών. Έπαιξε ως σέντερ με επιτυχία σε πολλές ομάδες στην Ευρώπη και στο WNBA.

Το 1999 της απονεμήθηκε ο Πολωνικός Χρυσός Σταυρός της Αξίας. Εντάχθηκε στο  Hall of Fame της FIBA το 2019.

Βιογραφία
---------

### Πρώιμη ζωή

Η Μάργκο Ντίντεκ γεννήθηκε στη Βαρσοβία. Ο πατέρας της είχε ύψος 2,01 μέτρα και η μητέρα της είχε ύψος 1,91 μέτρο. Σε ηλικία 12 ετών είχε ύψος 1,80 μέτρα. Είχε δύο αδελφές, η μεγαλύτερη αδερφή της Καταζίνα (Κάσκα, 2,01 μ.) έπαιξε για τους Κολοράντο Εξπλόζιον. Η μικρότερη αδερφή της (12 χρόνια νεότερη), Μάρτα (1,98 μ.), αποφοίτησε από το Πανεπιστήμιο του Τέξας στο Ελ Πάσο όπου έπαιξε καλαθοσφαίριση και έπαιξε επαγγελματικά στην Ισπανία στη δεκαετία του 2000.

### Ευρωπαϊκή σταδιοδρομία

Η Ντίντεκ έπαιξε για την Ολίμπια Πόζναν από το 1992 έως το 1994 κερδίζοντας δύο πρωταθλήματα Πολωνίας, πριν παίξει στη  ΟΣ Βαλενσιέν στη Γαλλία από το 1994 έως το 1996, όπου συνάντησε τον μελλοντικό σύζυγό της. Το υπερβολικά μεγάλο ύψος της δεν ήταν πάντα υπέρ της, καθώς όπως δήλωσε η ίδια σε αρκετούς αγώνες τα σφυρίγματα των διαιτητών δεν ήταν πάντοτε δίκαια καθώς αυτοί θεωρούσαν τις αντιπάλους της σε μειονεκτική θέση λόγω της διαφοράς. Στη συνέχεια μετακόμισε στην Ισπανία και έπαιξε για την Πουλ Χετάφε από το 1996 έως το 1998 κατακτώντας άλλους δύο τίτλους πρωταθλήματος και επέστρεψε στην Πολωνία για να παίξει για την Φότα Πόρτα Γκντίνια ξεκινώντας από τη σεζόν 1998-99. Συνέχισε να παίζει με το σύλλογο μέσω αρκετών αλλαγών χορηγίας, όπου έκτοτε, ο σύλλογος πήρε τα ονόματα *Polpharma* και *Lotos*. Στέφθηκε πρωταθλήτρια σε πέντε σεζόν (1999-2004).

Το 1999-2000 είχε κατά μέσο όρο 18,5 πόντους και 10,7 ριμπάουντ για την Γκντίνια στην Ευρωλίγκα γυναικών της FIBA. Ορίστηκε ως η Πολυτιμότερη Παίκτρια των τελικών του Πρωταθλήματος Πολωνίας της σεζόν 1999-2000. Το 1999, αναδείχθηκε επίσης η καλύτερη καλαθοσφαιρίστρια στην Ευρώπη από το ιταλικό αθλητικό περιοδικό *La Gazzetta dello Sport*. Η Ντίντεκ επιλέχθηκε ως Αθλήτρια της Χρονιάς της Πολωνίας. Βοήθησε την Γκνίντια να φτάσει δύο φορές στη δεύτερη θέση στην Ευρωλίγκα της FIBA, το 2002 και το 2004.

### WNBA

Η Ντίντεκ έκανε το πρώτο της ταξίδι στις Ηνωμένες Πολιτείες τον Μάιο του 1998 για το ντραφτ του WNBA. Επιλέχθηκε πρώτη συνολικά στο WNBA Ντραφτ του 1998 από τους Γιούτα Σταρζ (η ομάδα μεταφέρθηκε στη συνέχεια στο Σαν Αντόνιο). Στο ντεμπούτο της στο WNBA (11 Ιουνίου 1998 εναντίον των Λος Άντζελες Σπαρκς), είχε 6 κοψίματα, επίδοση ρεκόρ του πρωταθλήματος. Στο παιχνίδι με αντίπαλο τους Ντιτρόιτ Σοκ (17 Ιουλίου), βελτίωσε αυτό το αποτέλεσμα κατά δύο και είκοσι ημέρες αργότερα εναντίον των Κλίβελαντ Ρόκερς έθεσε ένα νέο ρεκόρ με 9 κοψίματα, το οποίο κράτησε μέχρι το 2001. Την πρώτη της χρονιά είχε κατά μέσο όρο 12,9 πόντους και κατατάχθηκε στην πρώτη δεκάδα του πρωταθλήματος σε τέσσερις κατηγορίες: κοψίματα (πρώτη, με 3,86 ανά παιχνίδι), ριμπάουντ (τρίτη, 7,7 ανά παιχνίδι), νταμπλ-νταμπλ (τρίτη, με οκτώ) και ποσοστό ευστοχίας (έκτη με 48,3 %). Η επίδοση των 114 κοψιμάτων ήταν ρεκόρ που διατηρήθηκε για 15 χρόνια. Στις 16 Απριλίου 2005 κατά τη διάρκεια του WNBA Ντραφτ του 2005, οι Σαν Αντόνιο Σταρς αντάλλαξαν τη Ντίντεκ στους Κονέκτικατ Σαν σε αντάλλαγμα για την επιλογή του πρώτου γύρου στο ντραφτ των Σαν, Κέιτι Φίνστρα-Μάτερα από το Πανεπιστήμιο Λίμπερτι.

Τα ρεκόρ που κατέχει:

* Κορυφαία όλων των εποχών στα κοψίματα (877) σε 323 παιχνίδια
* Κορυφαία σε συνολικά κοψίματα σε μία σεζόν εννέα φορές (1998-2003, 2005-2007)
* Κορυφαία σε κοψίματα ανά αγώνα σε μία σεζόν οκτώ φορές (1998-2003, 2006, 2007)
* Περισσότερα αμυντικά ριμπάουντ (214) το 2001

Στις 3 Ιουνίου 2008, η Ντίντεκ υπέγραψε με τους Λος Άντζελες Σπαρκς, μετά από ένα χρόνο μακριά από την ενεργό δράση λόγω της εγκυμοσύνης της, αλλά συμμετείχε μόνο σε δύο αγώνες. Γέννησε τον γιο της τον Απρίλιο του ίδιου έτους. Έκλεισε την καριέρα της στο WNBA με μέσο όρο 10,0 πόντους, 6,6 ριμπάουντ και 2,7 κοψίματα.

Σε φωτογραφία του 2008
### Διεθνής καριέρα

Με την εθνική ομάδα της Πολωνίας νεανίδων κέρδισε το χάλκινο μετάλλιο στο Ευρωπαϊκό Πρωτάθλημα του 1993, ενώ την ίδια επιτυχία γνώρισε την ίδια χρονιά στο αντίστοιχο Παγκόσμιο Πρωτάθλημα. Ήταν μέλος της Εθνικής Πολωνίας γυναικών έως το 2007. Συμμετείχε σε τέσσερα Ευρωμπάσκετ γυναικών (1993, 1999, 2001, 2003) και το 1999 στέφθηκε πρωταθλήτρια Ευρώπης. Με την εθνική Πολωνίας αγωνίστηκε ακόμα στο Παγκόσμιο Πρωτάθλημα του 1994 και τους Ολυμπιακούς Αγώνες του Σίδνεϊ το 2000. Οι τελευταίες εμφανίσεις της ήταν στους προκριματικούς αγώνες για το Ευρωπαϊκό Πρωτάθλημα το 2007. Αγωνίστηκε σε 132 διεθνείς συναντήσεις σημειώνοντας 1.783 πόντους.

### Θάνατος

Στις 19 Μαΐου 2011, η Ντίντεκ, η οποία ήταν έγκυος με το τρίτο της παιδί, υπέστη καρδιακή ανακοπή και τέθηκε σε ιατρικό επαγόμενο κώμα σε νοσοκομείο του Μπρίσμπεϊν (Αυστραλία). Εργαζόταν ως προπονήτρια για τους Νόρθσαϊντ Ουίζαρντς στην *Queensland Basketball League*. Η Ντίντεκ κατέρρευσε στο σπίτι της στο Μπρίσμπεϊν και μεταφέρθηκε με ασθενοφόρο σε νοσοκομείο. Δεν επανήλθε ποτέ και πέθανε οκτώ ημέρες αργότερα, στις 27 Μαΐου 2011.

Τίτλοι
------

**Σύλλογοι**

* 9 × Πρωταθλήματα Πολωνίας (1993, 1994, 1998-2004)
* 4 × Πρωτάθλημα Ισπανίας (1997, 1998, 2007, 2008)
* 2 × Σούπερ Κύπελλα Ισπανίας (2006, 2007)
* 2 × WNBA All-Star (2003, 2006)

**Εθνική ομάδα**

* Ευρωπαϊκό Πρωτάθλημα νεανίδων χάλκινο μετάλλιο (1992)
* Παγκόσμιο Πρωτάθλημα νεανίδων χάλκινο μετάλλιο (1993)
* Ευρωπαϊκό Πρωτάθλημα γυναικών χρυσό μετάλλιο (1999)

Ατομικές διακρίσεις
-------------------

* 8 × Πρώτη στα κοψίματα WNBA (1998-2003, 2006, 2007)
* Πρώτη όλων των εποχών στα κοψίματα στο WNBA
* 3 × Πρώτη στα ριμπάουντ στην Ευρωλίγκα (2000, 2001, 2003)
* 2 × Δεύτερη καλύτερη αμυντική ομάδα WNBA (2006, 2007)
* 2 × MVP Πολωνικού πρωταθλήματος (2002, 2005)
* Καλύτερη αθλήτρια της Πολωνίας (1999)

Παραπομπές
----------

1. ↑  «*The New York Times* : Margo Dydek, Towering Women’s Basketball Center, Dies at 37». 27 Μαΐου 2011. .
2. ↑  «Tallest WNBA player (ever)». *Guinness World Records*. Ανακτήθηκε στις 13 Νοεμβρίου 2020.
3. 1 2  «Η τραγική ιστορία της Margo Dydek». Ανακτήθηκε στις 19 Ιανουαρίου 2022.
4. ↑  «WNBA.com: 2008 WNBA TRANSACTIONS». *wnba.com*. Ανακτήθηκε στις 15 Αυγούστου 2015.
5. ↑  Σέιμ. «Internetowy System Aktów Prawnych». *sejm.gov.pl*. Ανακτήθηκε στις 15 Αυγούστου 2015.
6. 1 2  «Margo Dydek». Ανακτήθηκε στις 11 Οκτωβρίου 2021.
7. ↑  «Most Popular». CNN. 19 Αυγούστου 2002. Αρχειοθετήθηκε από το πρωτότυπο στις 2012-11-04.. Ανακτήθηκε στις 2021-05-30.
8. 1 2  «Margo Dydek, techo del básquet femenino». Ανακτήθηκε στις 11 Οκτωβρίου 2021.
9. ↑  «Rodzina zmarłej Małgorzaty Dydek - koszykarka OSIEROCIŁA dwóch synów, była w ciąży». *se.pl*. 27 Μαΐου 2011. Αρχειοθετήθηκε από το πρωτότυπο στις 22 Δεκεμβρίου 2014. Ανακτήθηκε στις 15 Αυγούστου 2015.
10. ↑  «Marta Dydek». *polskikosz.pl*. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 15 Αυγούστου 2015.
11. 1 2  «Margo Dydek (Poland)». Ανακτήθηκε στις 11 Οκτωβρίου 2021.
12. ↑  «Małgorzata Dydek, kariera sportowa». Αρχειοθετήθηκε από το πρωτότυπο στις 23 Οκτωβρίου 2021. Ανακτήθηκε στις 12 Οκτωβρίου 2021.
13. ↑  «FIBA EUROPE MOURN LOSS OF DYDEK». Ανακτήθηκε στις 29 Ιανουαρίου 2022.
14. ↑  «FEMME FA-TALL UTAH'S 7'2" MARGO DYDEK IS NOT IN THE MOOD TO DUNK, O.K.?». Ανακτήθηκε στις 11 Οκτωβρίου 2021.
15. 1 2  «ACES HISTORY: Margo Dydek». Ανακτήθηκε στις 12 Οκτωβρίου 2021.
16. ↑  «Margo Dydek». Ανακτήθηκε στις 11 Οκτωβρίου 2021.
17. ↑  «Καρδιακή προσβολή η Ντίντεκ». Ανακτήθηκε στις 11 Οκτωβρίου 2021.
18. ↑  «Małgorzata Dydek: Odskocznię znalazłam w rodzinie». Ανακτήθηκε στις 11 Οκτωβρίου 2021.
19. ↑  «„Czas leczy rany? To bzdura"». Ανακτήθηκε στις 3 Οκτωβρίου 2021.
20. ↑  «The Day - Margo Dydek: A personality to match her 7-foot-2 height - News from southeastern Connecticut». *The Day*. Ανακτήθηκε στις 15 Αυγούστου 2015.
21. ↑  «Margo Dydek suffers heart attack». Ανακτήθηκε στις 11 Δεκεμβρίου 2021.
22. ↑  «Storm mourns loss of former WNBA player Margo Dydek». *The Seattle Times*. 27 Μαΐου 2011. Ανακτήθηκε στις 15 Αυγούστου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μάργκο Ντίντεκ** |

* WNBA : Margo Dydek
* Αναλυτικά στατιστικά καριέρας στο NBA Αρχειοθετήθηκε 2015-06-27 στο Wayback Machine.